Ḿfág wóe, yédégán ńyón vī ású bitɔŋ míńtómbā yā Ísraɛ̂l. Wayi kǎd naa: Nyoá ! Ǹgál émgbə́m, a bô á zāŋ bimgbə́m. Á zāŋ bɔ́n bímgbə́m a nyâga bɔ́n bóé. 3Ńdɔ a ngáman náā mɔ́n wōē ḿbɔ̄g, a ńtɔ̄á étɔŋ émgbə́m, ńdɔ a ngáyə́gē ḿból bányab tsíd, ǎ ngadí bod. 4Ńdɔ fwé tē é ngákə kwí məyɔŋ á mə̄lɔ́, ńdɔ a ngáku ébē dzābán; ńdɔ̄ bə́ ngákə ai nyé ai mim̀fende á ńnam Égîptɛn. 5Éyɔŋ ǹgál émgbə́m á ngāyén naa é mam a búniŋi má ndzí kig tóban, é mam ǎ fidigi təge yéne; ńdɔ a ngánɔŋ mɔ́n wōē ḿfə̄ a náá nyē, a ńtɔ̄á étɔŋ émgbə́m. 6Ǎ ngawulu á zāŋ bimgbə́m, a ńtɔ̄á étɔŋ émgbə́m, a mǎn yə́gē ńyabán tsíd, ǎ ngadí bod. 7A maná tsǎm mīńkúkúmá məndá myábán, a bwé bə̄tísɔŋ bábán, ǹnam ósə ai bətɔbɔ̌ yā étē bə́ bə̄dé mɔ́ á ńlō, ai ńwógán bə́ wógō mvám dzīē. 8Ńdɔ̄ bə́ ngátógan məyɔŋ nə́ mə́ lúmán ai nyé, biwógē bísə fɔ́ɔ́ yā ngɔ́dɔ́, ńdɔ bə́ ngáya nyé ávɔ̄d dábán, ńdɔ a ngáku ébē dzābán. 9Ńdɔ̄ bə́ngáfɛd nyé ai mim̀fənde ábūdá bə́ kə́lə́ ai nyé ábə ǹkúkúmá yǎ Babilón, bə́ kə́ ai nyé á mīḿbóg mə́kɔ́g nə́ tə mod a bad wóg kíŋ dzīē á miǹkǒl yā Ísraɛ̂l. 10Nyoá á ngābə́ anə́ ńdīg wɔ̂n yā bə́ ngábɛ á ńtsāg óswé. A ngábə́ vû, á bəgə́ ábuí mə́kíe, ḿból mə̄ndím mə́ ngábə́ abuí. 11Ńdɔ a ngáfai miǹgungúl miǹtəm, mí və̄ŋán mīńtúm mí édzōē míńkúkúmá. Ńdɔ a ngávə́ ńtīē a kələ kwí á mīńkúd étē. Bə́ ngataman nyé ású mod ǹtíé wōē ai abuí miǹtəm díé. 12Á kə̄ kwī, ńdɔ a ngátyêban á sí ai olún ósə a woában á fyɛ́, ńdɔ evúndū yā ńnam kídí é ngáman kódō bibumá bíé bí man ku á sí. Miǹgungúl miǹtəm míé mí mān kōd ndóan é ngádígī myá.